Tre års tovtrækkeri om politikernes pension ser nu ud til at få en ende.

Alt tyder nemlig på, at politikerne i Folketinget beholder deres pensionsordning, der i årevis er blevet kritiseret for at være alt for lukrativ. Kun pensionsalderen ser ud til at blive sat op.

Enhedslisten og SF har i forløbet foreslået, at politikerne skulle over på en lavere arbejdsmarkedspension, men det har Venstre og Socialdemokraterne været imod.

Læs også : Flertal vil lade politikere selv bestemme om de vil afgive fordelagtig pensionsordning

I stedet har Socialdemokraternes gruppeformand, Henrik Sass Larsen, foreslået, at det skulle være frivilligt for den enkelte politiker at komme ned på en lavere pensionsordning og reelt halvere sin pension.

Socialdemokraterne ville dog ikke selv benytte sig af muligheden, og flere partier har set forslaget fra Henrik Sass Larsen som et forsøg på at drille Enhedslisten og tvinge dem ned på en lavere pensionsordning.

Det omstridste forslag fra Henrik Sass Larsen fik det endelige dødsstød, da Dansk Folkeparti afviste at bakke op.

Sass' forslag afvist

I dag foreslog Enhedslisten så at gøre det obligatorisk for alle politikere efter næste folketingsvalg at komme ned på den lave pensionsordning. Det har fået opbakning fra Dansk Folkeparti, men på dagens møde i Udvalget for Forretningsorden afviste Socialdemokraterne at støtte det forslag.

Læs også : S og DF vil ikke hæve pensionsalderen

- Vi vil lade det være frivilligt op til det enkelte folketingsmedlem, men det er der så desværre ikke længere et flertal for i Folketinget, siger Socialdemokraternes Benny Engelbrecht efter mødet, hvor politikerne skulle afgive betænkning, så spørgsmålet om politikernes pensionsforhold endeligt kan blive stemt igennem i folketingssalen.

Slagsmålet om politikernes pension har varet i årevis.

Den tidligere SR-regering nedsatte i sin tid en kommission, der skulle se på politikernes lønforhold. Den anbefalede i januar sidste år at politikerne skulle overgå til en arbejdsmarkedspension med almindelig opsparing, men det forslag skrottede politikerne. I stedet lød forslaget, at politikerne skulle blive på den kritiserede ordning, hvor en politiker er 20 år om at optjene sin tjenestemandspension. Til gengæld skulle pensionsalderen hæves.

På trods af et hav af ændrigsforslag til det forslag ser det efter dagens møde i Udvalget for Forretningsorden ud til, at det er den oprindelige model, der bliver stemt igennem: